AN COIMISIÚN EORPACH Strasbourg, 18.10.2022 COM(2022) 548 final TEACHTAIREACHT ÓN gCOIMISIÚN CHUIG PARLAIMINT NA hEORPA, CHUIG AN gCOMHAIRLE, CHUIG COISTE EACNAMAÍOCH AGUS SÓISIALTA NA hEORPA AGUS CHUIG COISTE NA RÉIGIÚN Clár oibre an Choimisiúin 2023





























































Aontas daingean aontaithe



1.Aontas daingean aontaithe ‘Tá an mhór-roinn iomlán ag seasamh le chéile gualainn ar ghualainn… ní dheachaigh muintir na hEorpa i bhfolach agus ní dhearna siad moill.’ Uachtarán an Choimisiúin Eorpaigh Ursula von der Leyen, Aitheasc ar Staid an Aontais Eorpaigh, an 14 Meán Fómhair 2022. Le bliain anuas, tá an Eoraip ag dul i ngleic le rabharta géarchéimeanna. De dheasca ionradh brúidiúil na Rúise ar an Úcráin, tá uafás an chogaidh le brath arís san Eoraip. De réir mar atá an ráta báis coscrach agus réabadh na tíre ag dul i méid, is amhlaidh a bhraitear iarmhairtí na coimhlinte ar fud na hEorpa agus ar fud an domhain. De dheasca na ngéarchéimeanna fuinnimh atá ann dá thoradh sin, tá méadú ag teacht ar an gcostas maireachtála a bhí ag dul i méid cheana féin, rud atá ag cur isteach ar théarnamh láidir na hEorpa tar éis na paindéime. An tráth céanna, tá dúshláin nua roimh an ord idirnáisiúnta riailbhunaithe, rud a chuireann béim ar an ngá atá le haontacht agus le comhar lenár gcomhpháirtithe agus le hinfheistíocht agus for-rochtain taidhleoireachta le tíortha ar fud an domhain. Is iad na himthosca ar leith sin cúlra chlár oibre an Choimisiúin i mbliana. Tá trí réaltacht chomhlántacha ann atá ina mbunús don chlár. Is é an chéad cheann nach féidir dul i ngleic le dúshláin chomh mór sin ach i dteannta a chéile, mar aon Aontas amháin. Agus tá sé curtha in iúl arís agus arís eile ag an Eoraip go mbeidh sí inchurtha leis an ócáid, bíodh sin maidir le vacsaíní, leis an téarnamh eacnamaíoch, le smachtbhannaí nó le tacaíocht don Úcráin. I ngach cás, léirigh an Eoraip an méid is féidir léi a bhaint amach, a uaillmhianaí is féidir léi freagairt, agus a thapa is féidir léi gníomhú nuair a bhíonn cuspóir coiteann agus cur chuige aontaithe ann. Caithfidh an méid sin a bheith ina phríomhspreagadh don obair a dhéanfaimid sa bhliain amach romhainn. Is é an dara fírinne go gcuireann na géarchéimeanna sin i dtreis an gá atá ann go leanfaidh an Eoraip de dhlús a chur leis an gclaochlú radacach a leagtar amach ag tús an tsainordaithe seo, bíodh sé chun dul i ngleic leis na géarchéimeanna aeráide agus dúlra, ár ngeilleagair agus ár ndaonlathas a dhéanamh níos athléimní, ár dtionscail a dhéanamh níos iomaíche, ár sochaí a dhéanamh níos cothroime nó chun ár stádas geopholaitiúil a dhéanamh níos láidre. Ba é réasúnaíocht an chláir seo, rud a leagadh amach ar dtús sna Treoirlínte Polaitiúla, todhchaí níos fearr a thógáil don chéad ghlúin eile, agus muid féin a dhéanamh níos fearr agus níos ullmhaithe chun aghaidh a thabhairt ar na dúshláin atá le teacht. Tá sin chomh fíor anois agus mar a bhí sé an tráth sin. Is é an tríú fírinne nach féidir an tacar uathúil géarchéimeanna seo atá á bhrath chomh géar sin i saol laethúil na nEorpach a chomhlíonadh trí chur chuige ‘gnó mar is gnách’. Beidh gá le freagairt ghasta leanúnach, chun dúshláin a bheidh ann amach anseo a réamh-mheas agus chun freastal ar na riachtanais is práinní. De réir an mheoin sin, beidh ár gcuid oibre dírithe ar thacú le muintir na hEorpa le linn na dtréimhsí deacra seo. Is é sin an chéad tosaíocht a bheidh ag an gCoimisiún sa bhliain atá romhainn – bíodh sin trí phraghsanna fuinnimh a laghdú, trí na soláthairtí atá riachtanach dár n‑iomaíochas tionsclaíoch agus dár slándáil bia a chinntiú, trínár ngeilleagar sóisialta margaidh a neartú nó trínár bhfreagairt ar phaindéim COVID-19 atá fós ann ar fud an Aontais. Is iad na trí fhírinne sin atá ina mbunús don obair atá liostaithe in iarscríbhinní an chláir oibre seo sna sé phríomh-uaillmhian. Cuireann sin leis an obair agus leis an dul chun cinn atá déanta againn cheana féin chun dul i ngleic leis na dúshláin is práinní agus, an tráth céanna, an bealach a réiteach don fhadtéarma. Tá REPowerEU, an plean chun spleáchas na hEorpa ar iompórtáil fuinnimh ón Rúis a laghdú, ina chúis le laghdú seasta ar sholáthairtí ón Rúis agus sin á chúiteamh le méadú ar sholáthairtí malartacha a bhuí le hiarrachtaí rathúla teagmháil a dhéanamh lenár gcomhpháirtithe idirnáisiúnta. Tá geimhreadh deacair romhainn go fóill, ach mar gheall ar an Rialachán maidir le Stóráil Gáis, tá nach mór 91 % de thoilleadh stórála an Aontais líonta agus tá pleananna coigiltis gáis á gcur i bhfeidhm ag na Ballstáit i gcomhréir leis an bPlean Eorpach um an Éileamh ar Ghás a Laghdú. Leag an Coimisiún amach na bearta éigeandála idirghabhála sa mhargadh fuinnimh chun dul i ngleic leis na harduithe móra a tháinig ar phraghsanna le déanaí agus chun billí fuinnimh a laghdú do mhuintir na hEorpa agus do ghnólachtaí san Eoraip. Agus leanfaimid de dhlús a chur leis an aistriú fuinnimh – mar bhealach chun dul i ngleic leis an ngéarchéim aeráide ach chun ár spleáchas a laghdú agus borradh a chur faoin iomaíochas freisin. Rud a bheidh fíor-riachtanach don obair sin dlús a chur le hacmhainneachtaí athléimneachta agus freagartha an infreastruchtúir chriticiúil, agus is rud é sin a bheidh i gcroílár plean cúig chéim a d’fhógair an tUachtarán von der Leyen. Chun tacú le daoine agus le gnólachtaí ar fud na hEorpa, ní mór dúinn leanúint den obair ar infheistíocht agus ar athchóirithe trí NextGenerationEU. Ar an gcaoi chéanna, ní mór dúinn leanúint de chumhacht bhuiséad an Aontais a úsáid. Chun aghaidh a thabhairt ar an ngéarchéim fuinnimh, ní mór dúinn bunphrionsabail ár ngeilleagair a chosaint, agus go háirithe ár margadh aonair agus ardleibhéal fostaíochta a chosaint. Chomh maith leis an gcothrom iomaíochta a chaomhnú sa mhargadh aonair trí threoraíocht shoiléir a thabhairt maidir le Státchabhair, de réir phrionsabail uileghabhálacha na comhréireachta agus an riachtanais, tá réiteach Eorpach aontaithe agus comhchoiteann ríthábhachtach chun aghaidh a thabhairt ar an riosca tromchúiseach go dtiocfaidh ilroinnt ar an Aontas. Le REPowerEU, tá céadchéimeanna tábhachtacha na dlúthpháirtíochta tugtha ag an gCoimisiún ach tá níos mó ag teastáil. Dá bhrí sin, ní mór dúinn borradh a chur faoi REPowerEU le maoiniú breise bunaithe ar mheasúnú riachtanas agus acmhainn ionsúcháin infheistíochta san áireamh. Fiosróimid foinsí comhlántacha maoiniúcháin do REPowerEU agus táimid réidh le céimeanna breise a mholadh, agus leas á bhaint freisin as na ceachtanna a foghlaimíodh ó shásraí dlúthpháirtíochta airgeadais an Aontais faoi NextGenerationEU agus ó ionstraimí rathúla eile. Agus sinn ag tabhairt aghaidh ar iarmhairtí ionradh na Rúise atá le brath anseo san Aontas Eorpach, fanfaidh ár dtacaíocht don Úcráin chomh diongbháilte aontaithe agus a bhí sí ó bhí an 24 Feabhra ann. Is éard atá i gceist sa bhliain atá romhainn an Úcráin féin agus todhchaí na hÚcráine. Ach baineann sé freisin le todhchaí an Aontais Eorpaigh agus le gach a seasann an tAontas dó: an tsaoirse, an daonlathas, na cearta bunúsacha, an smacht reachta agus na luachanna uile ar a bhfuil an tAontas fothaithe. Le fíor-dhlúthpháirtíocht idir an tAontas agus a Bhallstáit, tá na 180 beart nó níos mó atá glactha ag an Aontas Eorpach cheana féin mar fhreagairt ar an ionradh ag buaileadh na Rúise san áit a ngoilleann sé uirthi agus tacaíocht láidir á cur ar fáil acu don Úcráin agus dá pobal. Idir tús an chogaidh agus mí Mheán Fómhair, tá breis agus EUR 19 mbilliún slógtha ag an Aontas agus na Ballstáit chun athléimneacht eacnamaíoch, shóisialta agus airgeadais na hÚcráine a neartú, chomh maith le EUR 3,1 billiún sa bhreis i dtacaíocht mhíleata faoin tSaoráid Eorpach Síochána. Léirigh saoránaigh agus na Ballstáit cineáltas agus dlúthpháirtíocht as cuimse agus iad ag cur fáilte roimh na milliúin Úcránach a bhí ar a dteitheadh ón bhforéigean, agus an tAontas ag cuidiú lena chinntiú go bhfuil rochtain acu ar phoist, tithíocht, oideachas agus cúram sláinte tríd an Treoir um Chosaint Shealadach a gníomhachtú. A bhuí leis an Sásra Aontais um Chosaint Shibhialta, tá níos mó ná 70 000 billiún tona cabhrach ar fáil don Úcráin, bia, uisce, dídean, fuinneamh agus cúram sláinte san áireamh. Tríd an Údarás Eorpach um Ullmhacht agus Freagairt i dtaca le hÉigeandáil Sláinte agus trí stoc-chairn éigeandála rescEU tá trealamh leighis agus trealamh speisialaithe slógtha againn le haghaidh rioscaí sláinte poiblí, cuir i gcás bagairtí ceimiceacha, bitheolaíocha, raideolaíocha agus núicléacha. Le Gníomhaíocht Chomhtháthaithe le haghaidh Dídeanaithe san Eoraip (CARE) agus leis an togra le haghaidh FAST-CARE, rinneamar níos éasca do na Ballstáit agus na réigiúin cistí comhtháthaithe a shlógadh chun cuidiú le daoine atá ar a dteitheadh ón gcogadh. Leanfaimid orainn de chúnamh láidir polaitiúil, airgeadais agus daonnúil a thabhairt don Úcráin agus táimid réidh le tacú le hatógáil na tíre amach anseo. Is é an chéad chéim EUR 100 milliún a chur ar fáil chun scoileanna san Úcráin a ndearnadh damáiste dóibh a athchóiriú. Toisc gur laistigh den Aontas atá todhchaí na hÚcráine agus a muintir, oibreoimid freisin chun a rochtain ar an margadh aonair a éascú. An tráth céanna, leanfaimid de bheith ag comhordú lenár gcomhghuaillithe chun forfheidhmiú éifeachtach smachtbhannaí a chinntiú d’fhonn brú láidir eacnamaíoch a choinneáil ar an Rúis agus an bonn a bhaint dá cumas cogadh a fhearadh ar an Úcráin. An ghéarchéim bhia atá ar siúl faoi láthair de dheasca praghsanna a bhfuil géarardú ag teacht orthu agus an drochthriomaigh, agus atá dulta in olcas de dheasca ionradh na Rúise ar an Úcráin, cuireann an ghéarchéim sin slándáil an tsoláthair bia ar fud an domhain i mbaol agus is dúshlán mór eile í. Chun aghaidh a thabhairt air sin, agus chun rochtain na hÚcráine ar an margadh aonair agus ar shlabhraí soláthair domhanda a éascú le bealaí malartacha, leanann an Coimisiún de bheith ag obair go dlúth lena chomhpháirtithe idirnáisiúnta, leis na Ballstáit, le húdaráis na hÚcráine agus le hoibreoirí gnólachtaí chun rochtain ar leasacháin, ar tháirgeadh bia agus ar thrádáil oscailte a chinntiú chun saobhadh ar an soláthar bia a chosc. A bhuí lenár ‘Lánaí Dlúthpháirtíochta’, is féidir leis an Úcráin a grán agus táirgí eile a iompórtáil agus na hearraí atá de dhíth uirthi a easpórtáil, ó chabhair dhaonnúil go leasacháin. Tá EUR 600 milliún slógtha againn ón gCiste Eorpach Forbraíochta freisin chun an tacaíocht slándála bia a mhéadú le tíortha san Afraic, i Muir Chairib agus san Aigéan Ciúin. Tá go leor fós le déanamh sa bhaile agus thar lear, i dtús báire, an méid a comhaontaíodh cheana a chur chun feidhme agus an méid atá fós le comhaontú a ghlacadh. Tá tionscnaimh curtha chun cinn againn chun astaíochtaí gás ceaptha teasa a laghdú, infheistíocht a dhéanamh i dteicneolaíochtaí glasa agus an comhshaol nádúrtha a chosaint. Tá rialacha molta againn chun glúin nua de theicneolaíochtaí digiteacha a chur ar fáil do dhaoine agus do ghnólachtaí. Tá bearta molta againn chun ár n‑iomaíochas a atreisiú agus athléimneacht an mhargaidh aonair a neartú, agus ceartas sóisialta á chothú sa mhargadh saothair san am céanna. Tá bearta déanta ag an gCoimisiún chun cumas an Aontais an daonlathas agus an smacht reachta a chosaint a neartú a thuilleadh. Tá bearta déanta againn chun saoirse na meán agus an t‑iolrachas a chinntiú agus chun sochaí iolraíoch chuimsitheach chomhionann a neartú. Ní mór dúinn níos mó béime a chur ar thacú le caibidlíocht idirinstitiúideach d’fhonn dlí a dhéanamh dár ngealltanais pholaitiúla. A bhuí le haontacht na n‑institiúidí – bíodh sin ar dheimhniú COVID-19, ar rialacha digiteacha nó ar an íosphá – tá go leor bainte amach cheana féin. Ní mór dúinn dlús a chur leis an gcur chuige sin, go háirithe maidir le comhaid atá ríthábhachtach don dá aistriú amhail an pacáiste ‘Oiriúnach do 55’, na tograí maidir le dul i ngleic leis an dífhoraoisiú domhanda nó maidir le ceallraí agus an Gníomh um an Intleacht Shaorga. Beidh obair an Choimisiúin á stiúradh go fóill ag cur chun feidhme Spriocanna Forbartha Inbhuanaithe na Náisiún Aontaithe i ngach réimse beartais. Tá na Spriocanna Forbartha Inbhuanaithe comhtháite sa Seimeastar Eorpach agus príomhshruthaithe inár n‑uirlisí um rialáil níos fearr. In 2023 cuirfidh an Coimisiún ar aghaidh céad athbhreithniú deonach ón Aontas ar chur chun feidhme na Spriocanna Forbartha Inbhuanaithe faoi chuimsiú Fhóram Ardleibhéil Polaitíochta na Náisiún Aontaithe. Le blianta beaga anuas, tá sé feicthe ag muintir na hEorpa gur mór an difear is féidir le buiséad an Aontais a dhéanamh. Mar sin féin, tá teorainn le hacmhainní agus solúbthachtaí. An t‑athbhreithniú meántéarma ar an gcreat airgeadais ilbhliantúil (CAI) 2021-2027, rud a dhéanfaimid in 2023, beidh sé sin ina dheis chun athmheasúnú a dhéanamh féachaint an leanfaidh buiséad reatha an Aontais de bheith ag soláthar na n‑acmhainní le haghaidh freagairtí coiteanna ar dhúshláin choiteanna. Chuige sin, tíolacfaidh an Coimisiún togra le haghaidh an dara ciseán d’acmhainní dílse nua, rud a chuirfidh, inter alia, leis an togra le haghaidh sraith aonair rialacha cánach maidir le gnó a dhéanamh san Eoraip (BEFIT). In éineacht leis an gcéad sraith tograí, cinnteofar leis na bearta sin cineálacha ioncaim níos éagsúlaithe agus níos athléimní agus seachnófar ciorruithe míchuí ar chláir an Aontais nó méaduithe iomarcacha ar ranníocaíochtaí na mBallstát, chun comhpháirt phlean téarnaimh NextGenerationEU a bhaineann le deontais a aisíoc. 2.Saoránaigh a chur i gcroílár an daonlathais Eorpaigh Is é clár oibre na bliana seo an chéad chlár oibre ó tháinig deireadh leis an gComhdháil ar Thodhchaí na hEorpa. Mar léiriú ar shaibhreas na dtograí agus ar a thábhachtaí atá sé beart a dhéanamh de réir mar a mheasann na saoránaigh tábhacht an scéil, déanann go leor de na príomhthionscnaimh a leagtar amach sa chlár oibre seo obair leantach ar na tograí uaillmhianacha a rinneadh le linn na Comhdhála.

Cleachtadh uathúil a bhí sa Chomhdháil ar Thodhchaí na hEorpa i ndaonlathas rannpháirtíochta agus plé ar an leibhéal Eorpach, agus bealach a bhí ann chun feabhas a chur ar ár gceapadh beartas. D’éirigh leis an gComhdháil fís uaillmhianach spreagúil a fhorbairt dár nAontas. Is fís é sin d’Eoraip a dhéanann saol laethúil na saoránach níos éasca, bíodh sé i gceantair thuaithe nó i gceantair uirbeacha; a théann i ngleic leis na dúshláin atá romhainn ó ghlúin go glúin; atá níos uathrialaithí; agus a dhéanann beart de réir a briathair ó thaobh na nithe is tábhachtaí do mhuintir na hEorpa, ón mbia a itheann siad, go dtí an t‑aer a análaíonn siad. Is faoi Pharlaimint na hEorpa, faoin gComhairle agus faoin gCoimisiún atá sé anois an obair leantach a dhéanamh. Céim eile in iarrachtaí an Choimisiúin maidir le ‘Gníomhaíocht nithiúil a dhéanamh den fhís’ is ea an clár oibre seo. Beidh rath fadtéarmach na Comhdhála ar Thodhchaí na hEorpa ag brath ar an athrú is féidir a bhaint amach maidir le conas saoránaigh a chur san áireamh ar bhealach níos fearr i socrú na dtosaíochtaí agus na huaillmhéine, agus i gceapadh beartas ar an leibhéal Eorpach. Chun cur leis an rath a bhí ar an gComhdháil ar Thodhchaí na hEorpa, tá painéil saoránach anois ina gcuid de cheapadh beartas an Choimisiúin i réimsí tábhachtacha áirithe. Sa ghlúin nua de phainéil saoránach pléifear tionscnaimh na bliana seo chugainn maidir le cur amú bia, le soghluaisteacht foghlama agus leis an saol fíorúil. 3.Na sé phríomh-uaillmhian a bhaint amach 3.1 An Comhaontú Glas don Eoraip Tá éifeachtaí an athraithe aeráide ag éirí níos déine, mar is léir ó thonnta teasa tromchúiseacha, dóiteáin foraoise agus tréimhsí triomaigh nach bhfacthas a leithéid riamh roimhe seo. Tá sé ríthábhachtach dlús a chur lenár n‑aistriú glas chun dul i ngleic leis an ngéarchéim aeráide agus chun ár ngeilleagair agus ár slándáil a neartú. Thairis sin, i bhfianaise na mbagairtí domhanda atá ag dul i méid agus na réaltachta geopholaitiúla nua, cuirfear feabhas ar ár slándáil fhadtéarmach bia trí chóras bia inbhuanaithe athléimneach a thógáil trí dhlús a chur leis an gclaochlú glas. Léirigh an ghéarchéim aeráide freisin gur gá leanúint d’fheabhas a chur ar shásraí cosanta sibhialta agus bainistithe géarchéime an Aontais. Tá formhór na dtograí atá ríthábhachtach ó thaobh an Comhaontú Glas don Eoraip a bhaint amach curtha síos cheana ag an gCoimisiún agus leanfaimid de thacaíocht iomlán a thabhairt do na comhreachtóirí chun a chinntiú go bhféadfar teacht ar chomhaontú roimh dheireadh an téarma pharlaimintigh seo. Don bhliain seo, tá sé ríthábhachtach go dtiocfar ar chomhaontú go pras maidir leis an bpacáiste ‘Oiriúnach do 55’. Chun na bearta sin a chomhlánú, ghlacamar togra ceannródaíoch níos luaithe in 2022 chun úsáid lotnaidicídí a laghdú faoina leath faoi 2030, agus chun éiceachórais na hEorpa a ndearnadh damáiste dóibh a athbhunú faoi 2050. Sna míonna amach romhainn, glacfaimid pacáistí uaillmhianacha de bhearta breise aeráide agus comhshaoil lena n‑áirítear maidir le hastaíochtaí iompair agus deimhniú aistrithe dé-ocsaíde carbóin, tograí chun cáilíocht an aeir agus an uisce chomhthimpeallaigh a fheabhsú, agus príomhthionscnaimh sa gheilleagar ciorclach, lena dtabharfar aghaidh go háirithe ar inbhuanaitheacht pacáistíochta agus plaisteach, ar an dúshlán a bhaineann le truailliú micreaphlaisteach atá ag dul i méid, ar an gceart chun deisiúcháin agus ar fheithiclí a bhfuil a ré caite. Déanfaimid iarracht freisin chun go dtiocfar ar chomhaontú domhanda uaillmhianach maidir leis an dúlra ag Comhdháil na Náisiún Aontaithe maidir leis an mBithéagsúlacht in Montréal (COP 15) i mbliana agus léireoimid ár gceannaireacht dhomhanda maidir le dul i ngleic leis an athrú aeráide ag an gComhdháil maidir leis an Athrú Aeráide in Sharm El-Sheikh (COP 27). An tráth céanna, ní mór don Aontas feabhas a chur ar a ullmhacht chun seasamh níos fearr in aghaidh luaineacht praghsanna amach anseo, billí leictreachais inacmhainne a chinntiú agus an claochlú tionsclaíoch domhain is gá le haghaidh mór-roinn dhícharbónaithe agus leictrithe den chuid is mó faoi 2050 a luathú. Dá bhrí sin, molfaimid athchóiriú cuimsitheach ar mhargadh leictreachais an Aontais go luath in 2023, lena n‑áirítear an tionchar a bhíonn ag praghsanna gáis ar phraghsanna leictreachais a dhíchúpláil. Chun cabhrú le borradh a chur faoinár ngeilleagar hidrigine glaise, cruthóimid Banc Hidrigine Eorpach nua chun EUR 3 bhilliún a infheistiú chun tús a chur le margadh hidrigine san Aontas, lena n‑áirítear tríd an soláthar a mheaitseáil leis an éileamh. In 2023, gníomhóimid chun dramhaíl a laghdú agus tionchar na dramhaíola ar an gcomhshaol a laghdú, agus béim á leagan ar an dramhaíl bhia agus teicstíle, topaic a sainaithníodh le linn na Comhdhála ar Thodhchaí na hEorpa. Cuirtear thart ar 20 % den bhia ar fad a tháirgtear san Aontas amú, rud a ídíonn acmhainní nádúrtha, a bhaineann an bonn d’éiceachórais agus a chuireann le hastaíochtaí gás ceaptha teasa. Chun dul i ngleic leis sin, déanfaimid bearta lena n‑áirítear spriocanna chun cur amú bia a laghdú. Ós rud é go mbíonn thart ar 11 chileagram de theicstílí in aghaidh an duine á gcur amú san Aontas gach bliain, déanfaimid beart freisin chun athchúrsáil teicstílí a fheabhsú agus chun a chinntiú go mbeidh freagracht níos mó ar tháirgeoirí as cóireáil na dramhaíola sin. Cuirfimid creat cuimsitheach ar bun le haghaidh córais bhia inbhuanaithe san Aontas, ionas go mbeidh an inbhuanaitheacht lárnach i ngach beartas a bhaineann le bia. Déanfaimid athchóiriú ar dhlíthe an Aontais maidir le leas ainmhithe chun a raon feidhme a leathnú agus chun leibhéal níos airde leasa ainmhithe a chinntiú. Freagraíonn sé sin do mholtaí na Comhdhála ar Thodhchaí na hEorpa agus an Tionscnaimh Eorpaigh ó na Saoránaigh, ‘Ná coinnímis ainmhithe i gcásanna feasta’. Tabharfaimid reachtaíocht chun cinn maidir le teicnící géanómaíocha nua amhail só-ghineas nó cisgineas spriocdhírithe. Cothóidh sé ardleibhéal cosanta do shláinte an duine agus do shláinte ainmhithe agus don chomhshaol, agus cuirfidh sé le córas bia níos athléimní níos inbhuanaithe le táirgí plandaí nuálacha. Freagraíonn an tionscnamh sin do thogra ón gComhdháil ar Thodhchaí na hEorpa. Oibreoimid freisin chun an t‑iompar lastais a ghlasú a thuilleadh chun astaíochtaí agus truailliú ón iompar a laghdú agus sinn ag bogadh go soghluaisteacht níos cliste níos inbhuanaithe. Tar éis dul i gcomhairle leis na príomhpháirtithe leasmhara, molfaimid athbhreithniú spriocdhírithe ar an reachtaíocht maidir le clárú, meastóireacht agus údarú ceimiceán (REACH) d’fhonn buntáistí iomaíocha Eorpacha agus an nuálaíocht a dhaingniú trí cheimiceáin inbhuanaithe a chur chun cinn, tríd an bpróiseas rialála a shimpliú agus a chuíchóiriú, tríd an ualach a laghdú agus trí shláinte an duine agus an comhshaol a chosaint. 3.2 Eoraip atá oiriúnach don aois dhigiteach Sa tuarascáil chríochnaitheach ón gComhdháil ar Thodhchaí na hEorpa, leagadh béim ar an ngá atá le réitigh dhigiteacha a dhéanamh inrochtana agus a chur ar fáil do gach Eorpach agus a chinntiú go mbeidh an Eoraip ar thús cadhnaíochta maidir le claochlú digiteach eiticiúil trédhearcach sábháilte. Thairis sin, leagadh béim i dtuarascáil 2022 maidir leis an bhfadbhreathnaitheacht straitéiseach ón gCoimisiún ar an ngá atá le dlús a chur leis na haistrithe glasa agus digiteacha i dteannta a chéile. Le réitigh dhigiteacha, beidh ár ngeilleagar níos éifeachtúla agus ní bheidh sé chomh dian ar acmhainní, agus, an tráth céanna, cuideofar le lorg comhshaoil, acmhainní agus aeráide an digitithe féin a íoslaghdú. Chuige sin, molfaimid gníomh de chuid an Aontais um amhábhair chriticiúla, chun soláthar leordhóthanach agus éagsúlaithe a chinntiú do gheilleagar digiteach na hEorpa agus don aistriú glas – agus tús áite a thabhairt d’athúsáid agus athchúrsáil. Cé is moite de na hiarrachtaí comhpháirteacha leanúnacha atá á ndéanamh againn leis na Ballstáit chun spriocanna a bhaint amach faoin Deacáid Dhigiteach, molfaimid uirlisí chun domhan fíorúil dhuinelárnach oscailte a fhorbairt, amhail meiteachruinní. Cuireann siad sin an iliomad deiseanna ar fáil do thionscail agus d’earnálacha seirbhíse, do na healaíona cruthaitheacha agus do shaoránaigh, chomh maith le deiseanna ar aghaidh a thabhairt ar dhúshláin shóisialta níos leithne amhail sláinte agus cathracha cliste.

Mar obair leantach ar an rún ó Pharlaimint na hEorpa faoi Airteagal 225 den Chonradh ar Fheidhmiú an Aontais Eorpaigh, molfaidh an Coimisiún Moladh maidir le píoráideacht ábhair bheo lena gcuirfear bosca uirlisí ar fáil chun sruthú neamhdhleathach imeachtaí beo a chomhrac, go háirithe imeachtaí spóirt. Maidir leis an tsoghluaisteacht, is féidir leis an digitiú a bheith ina spreagadh don ilmhódúlacht gan bhearna agus don inbhuanaitheacht fheabhsaithe. Molfaimid spás coiteann Eorpach do shonraí soghluaisteachta chun borradh a chur faoi dhigitiú na hearnála soghluaisteachta agus chun réitigh nuálacha a spreagadh. Chun ullmhú do réitigh soghluaisteachta atá ag teacht chun cinn, molfaimid freisin creat rialála de chuid an Aontais maidir le hyperloop atá le bheith réidh chun freastal ar an réiteach iompair ardluais ísealcharbóin sin. Cuirfidh ár dtionscnamh maidir le húsáid uirlisí digiteacha agus próiseas digiteach i ndlí na gcuideachtaí a leathnú agus a uasghrádú a thuilleadh le trédhearcacht cuideachtaí sa mhargadh aonair, simpleoidh sé nósanna imeachta riaracháin agus breithiúnacha agus éascóidh sé leathnú trasteorann cuideachtaí. An éiginnteacht gheopholaitiúil atá ann faoi láthair, mar aon leis an gcur isteach ar shlabhraí soláthair a tharla le déanaí le linn ghéarchéim COVID-19, cuireadh in iúl a thábhachtaí atá ár margadh aonair uathúil ó thaobh bonn eacnamaíoch na hEorpa a neartú. Is bunchloch don Aontas don rachmas agus don chobhsaíocht margadh inmheánach dinimiciúil dea-fheidhmiúil. Tráth chomóradh a 30 bliain, eiseoimid Teachtaireacht maidir leis an Margadh Aonair ina léireofar na tairbhí suntasacha a bhaineann leis agus ina sainaithneofar na bearnaí cur chun feidhme agus na tosaíochtaí a bheidh ann amach anseo chun go leanfaidh an margadh aonair de ról lárnach a imirt i neamhspleáchas straitéiseach oscailte an Aontais. Chun cuidiú le timpeallacht rialála chobhsaí a chinntiú dár ngnólachtaí, molfaimid pacáiste ceadúnaithe paitinní. Oibreoimid i dtreo creat éifeachtúil le haghaidh ceadúnú bunphaitinne caighdeáin chun leasanna a sealbhóirí agus a gcur chun feidhme a léiriú ar an mbealach is fearr, agus leagfaimid síos rialacha soiléire maidir le ceadúnú éigeantach paitinní. Is uirlis thábhachtach é ár margadh aonair lena chinntiú go mbeidh tús áite ag sláinte agus sábháilteacht daoine ar fud an Aontais. Mar sin, déanfaimid obair leantach ar an rún reachtach ó Pharlaimint na hEorpa le togra maidir le scagthástáil, clárú agus faireachán aispeiste. Cuideoidh sé sin lena chinntiú go gcuirfidh na Ballstáit go léir lena n‑uaillmhian faireachán a dhéanamh ar an tsubstaint chontúirteach sin, í a scagadh agus dul i ngleic léi. Ní mór dúinn timpeallacht ghnó chumasúcháin agus lucht saothair a bhfuil na scileanna cearta acu a bheith againn. Braitheann ár n‑iomaíochas amach anseo air sin. Ní mór dúinn deireadh a chur leis na bacainní atá fós ar ár gcuideachtaí beaga mar is iadsan cnámh droma na hEorpa maidir lena láidre atá sí ó thaobh tionsclaíochta de le fada buan. Sin an fáth a gcuirfimid Pacáiste Faoisimh FBM chun cinn. Déanfaidh an Coimisiún athbhreithniú ar an Treoir maidir le híocaíochtaí déanacha chun ualaí ar FBManna a laghdú. Chun borradh a chur faoi lucht saothair ag a bhfuil na scileanna is gá agus chun iomaíochas cuideachtaí Eorpacha a chothú, go háirithe FBManna, agus chun acmhainneacht iomlán na n‑aistrithe digiteacha agus glasa a bhaint amach ar bhealach atá cothrom ó thaobh na sochaí de, is í 2023 Bliain Eorpach na Scileanna, chun an t‑athsciliú agus an t‑uas‑sciliú is gá a chur ar fáil dár lucht saothair agus chun na scileanna cearta a mhealladh chuig an mór-roinn. 3.3 Geilleagar a fhóireann do dhaoine Tá cinneadh á dhéanamh againn faoin gclár oibre seo agus éiginnteacht eacnamaíoch mhór ann. Dá bhrí sin, táimid réidh le hathmheastóireacht a dhéanamh tar éis an gheimhridh, go háirithe ar na bearta sin a d’fhéadfadh difear a dhéanamh don iomaíochas. Le cogadh ionsaithe na Rúise ar an Úcráin, tá athléimneacht eacnamaíoch agus shóisialta na hEorpa á tástáil tráth a bhfuil claochluithe móra ag tarlú inti. Ní mór dúinn sraith láidir rialuithe straitéiseacha trádála agus infheistíochta a fhorbairt chun ár slándáil eacnamaíoch a neartú, agus an tráth céanna oibriú chun na slabhraí luacha a éagsúlú. Tá an Coimisiún sásta athbhreithniú a dhéanamh ar rialachán an Aontais um scagadh IDC i bhfianaise taithí dhá bhliain, d’fhonn na leasuithe is gá a shainaithint lena neartófaí a fheidhmiú agus a éifeachtacht, i gcomhréir leis na prionsabail maidir le Rialáil Níos Fearr. Bainfimid leas freisin as an taithí a fuarthas ar chóras rialaithe easpórtálacha reatha an Aontais, agus ar chur chun feidhme smachtbhannaí i gcomhthéacs ionsaí na Rúise ar an Úcráin, chun ár rialuithe straitéiseacha easpórtálacha a neartú, agus beimid ag obair go dlúth leis na Ballstáit agus lenár gcomhpháirtithe idirnáisiúnta. Ina theannta sin, déanfaimid scrúdú féachaint an bhfuil gá le huirlisí breise i ndáil le rialuithe infheistíochtaí straitéiseacha amach. Ní mór dúinn freisin samhail gheilleagar sóisialta margaidh na hEorpa a threisiú. Leanfaimid den chlár oibre sóisialta a bhaint amach chun aistriú dúbailte atá cothrom ó thaobh na sochaí de a chinntiú, ar clár oibre é a sainíodh ag Cruinniú Mullaigh Sóisialta Porto i mí na Bealtaine 2021. Tá tionscnaimh thábhachtacha curtha chun cinn againn chun an plean gníomhaíochta um Cholún Eorpach na gCeart Sóisialta a chur chun feidhme. Cuirfimid tionscnamh i láthair maidir le digitiú na gcóras slándála sóisialta agus na líontán sábhála sóisialta chun tacú le soghluaisteacht an lucht saothair, i dtaca leis an obair leanúnach ar ESSPASS (Pas Eorpach Slándála Sóisialta). I gcomhthéacs Bhliain Eorpach na Scileanna, déanfaimid ár gcreat cáilíochta do chúrsaí oiliúna a thabhairt cothrom le dáta freisin chun aghaidh a thabhairt ar shaincheisteanna lena n‑áirítear luach saothair cothrom agus rochtain ar chosaint shóisialta. Mar obair leantach ar an rún ó Pharlaimint na hEorpa faoi Airteagal 225 den Chonradh ar Fheidhmiú an Aontais Eorpaigh, cuirfimid tionscnamh reachtach síos maidir le reacht do chomhlachais trasteorann Eorpacha, chun é a chur ar a gcumas lántairbhe a bhaint as saoirsí an mhargaidh aonair. Tá ról lárnach ag na comhlachais sin maidir le hearraí agus seirbhísí a chur ar fáil in go leor réimsí de gheilleagar an Aontais, agus maidir le cur le rannpháirtíocht ghníomhach na saoránach sa tsochaí shibhialta agus sa daonlathas. Molfaimid Moladh ón gComhairle maidir le creatchoinníollacha don gheilleagar sóisialta a fhorbairt, chun cuidiú leis na Ballstáit a mbeartais agus a ndlíthe a chur in oiriúint níos fearr do riachtanais shonracha na n‑eintiteas sa gheilleagar sóisialta. I bhfianaise comhpháirt deontais phlean téarnaimh NextGenerationEU a aisíoc agus maoiniú don Chiste Aeráide Sóisialta a chinntiú, tá an chéad sraith tograí curtha síos ag an gCoimisiún le haghaidh acmhainní dílse nua atá á bplé faoi láthair leis na comhreachtóirí. Mar sin féin, mar a cuireadh i bhfios go láidir sa Chomhdháil ar Thodhchaí na hEorpa, ní mór don Aontas a bhuiséad féin a neartú tuilleadh. Chuige sin, tíolacfaidh an Coimisiún togra le haghaidh an dara ciseán d’acmhainní dílse nua, rud a chuirfidh leis an togra le haghaidh sraith aonair rialacha cánach chun gnó a dhéanamh san Eoraip (BEFIT). I dteannta a chéile, cinnteofar leis na bearta sin cineálacha ioncaim níos éagsúlaithe níos athléimní agus seachnófar ciorruithe míchuí ar chláir an Aontais nó méaduithe iomarcacha ar ranníocaíochtaí na mBallstát. Déanfaimid athbhreithniú meántéarma ar chreat airgeadais ilbhliantúil 2021-2027 freisin. Déanfaimid iarracht freisin Ciste Eorpach Ceannasachta nua a chruthú chun a chinntiú go mbeidh todhchaí ann don tionsclaíocht san Eoraip. Ina theannta sin, cuirfimid claonadh an Choimisiúin i láthair tar éis an athbhreithnithe ar ár rialachas eacnamaíoch chun a chinntiú go mbeidh sé fós oiriúnach do dhúshláin na ndeich mbliana seo, agus an t‑ionchur luachmhar ón gComhdháil ar Thodhchaí na hEorpa á chur san áireamh. Déanfaimid togra freisin maidir le conas an comhar riaracháin a dhoimhniú agus a fheabhsú. Fágfaidh sé sin go mbeidh sineirgí níos fearr ann idir uirlisí an Aontais atá ceaptha chun acmhainneachtaí a neartú, go háirithe ar an leibhéal áitiúil agus ar an leibhéal réigiúnach. Ina theannta sin, beifear in ann infheistíochtaí agus claochluithe a bhainistiú ar bhealach níos fearr, agus cur chun feidhme iomlán agus éifeachtach bheartais an Aontais á chinntiú an tráth céanna.

Tá margaí airgeadais éifeachtúla agus comhtháite agus saorghluaiseacht chaipitil ríthábhachtach don fhás eacnamaíoch agus don téarnamh eacnamaíoch chomh maith leis an aistriú glas agus digiteach. Cuidíonn siad freisin leis an Aontas leanúint dá ról ceannasach domhanda eacnamaíoch agus geopholaitiúil a imirt. Tá sraith athchóirithe rialála curtha chun cinn ag an gCoimisiún i réimse na hinfheistíochta, an nochta faisnéise, na baincéireachta agus an árachais. Anois, féachfaimid le tuilleadh dul chun cinn a dhéanamh maidir le hAontas na Margaí Caipitil a fhorbairt. Molfaidh an Coimisiún pacáiste beart freisin chun infheistíocht mhiondíola a éascú, agus cuirfear tuilleadh feabhais ar rochtain ar shonraí i seirbhísí airgeadais le tionscnamh le haghaidh creat maidir le maoiniú oscailte. Déanfaimid athbhreithniú freisin ar an Treoir maidir le seirbhísí íocaíochta, chun tacú leis an nuálaíocht agus, an tráth céanna, cinnteoimid úsáid níos éasca agus níos sábháilte as seirbhísí íocaíochta ar líne agus cosaint níos fearr d’úsáideoirí ar chalaois agus ar mhí-úsáid. Chun a chinntiú go mbeidh airgeadra coiteann an Aontais oiriúnach don aois dhigiteach, cuirfimid síos togra chun prionsabail an euro dhigitigh a leagan síos sula n‑eiseoidh an Banc Ceannais Eorpach é. 3.4 Eoraip níos láidre sa domhan mór Cé go mbeidh an t‑iltaobhachas agus an t‑ord idirnáisiúnta riailbhunaithe fós ina dtreoirphrionsabail bhunúsacha againn, ní mór dúinn ullmhú do ré lena mbaineann iomaíocht sistéamach i ndomhan ilpholach. Mar phríomhdheontóir cabhrach forbartha agus daonnúla, leanfaidh an tAontas d’iarmhairtí domhanda chogadh na Rúise i gcoinne na hÚcráine a fhreagairt, go háirithe maidir leis na géarchéimeanna domhanda bia agus fuinnimh. Leanfaidh na smachtbhannaí i gcoinne na Rúise de bheith i bhfeidhm fad a leanfar den ionsaí ar an Úcráin agus den fhorghabháil/ionghabháil neamhdhleathach ar chríoch na hÚcráine. Déanfaimid nuashonrú ar ár mbosca uirlisí smachtbhannaí chomh maith chun an t‑éilliú a chur san áireamh. Le fírinne chadránta na cogaíochta, deimhnítear gur gá dlús a chur le hiarrachtaí an Aontais i réimse na slándála agus na cosanta. Mar obair leantach ar Chompás Straitéiseach an Aontais, in 2023 cuirfimid straitéis spáis an Aontais um shlándáil agus cosaint i láthair chomh maith le straitéis slándála muirí an Aontais a thabharfar cothrom le dáta. Seolfaimid idirphlé leis na Tionscail Chosanta Eorpacha maidir leis an gcaoi chun méaduithe táirgeachta a bhaint amach chun na bearnaí atá ann faoi láthair i stoic armála na hEorpa a líonadh. Leanfaimid dár gcomhar le tíortha is iarrthóirí sna Balcáin Thiar, in éineacht leis an Úcráin, leis an Moldóiv agus leis an tSeoirsia, i bhfianaise a n‑aontachais leis an Aontas amach anseo. Coinneoimid lenár dtacaíocht do Chomhpháirtíocht an Oirthir agus do Chomharsanacht an Deiscirt. Ina theannta sin, cuirfimid go gníomhach le hobair an Chomhphobail Pholaitiúil Eorpaigh a bheidh ann amach anseo agus cuirfimid leis an obair sin chun teagmháil a dhéanamh le tíortha na hEorpa tar éis an phróisis aontachais. Chun athléimneacht an Aontais a neartú agus chun ár slabhraí soláthair a éagsúlú, déanfaimid iarracht comhaontuithe trádála a dhaingniú go hiomlán, lena n‑áirítear comhaontuithe leis an tSile, Meicsiceo agus an Nua-Shéalainn, mar shampla, agus leanfar den chaibidlíocht le comhpháirtithe tábhachtacha eile, amhail an Astráil, an India agus an Indinéis. Cuirfimid Clár Oibre nua do Mheiriceá Laidineach agus do Mhuir Chairib chun cinn freisin. Tá an tAontas tiomanta i gcónaí aghaidh a thabhairt ar ghéarchéimeanna in áiteanna eile ar fud an domhain agus réitigh iltaobhacha fhiúntacha ar dhúshláin dhomhanda a chur chun cinn, go háirithe tríd an athbhreithniú ar chlár oibre 2030 don fhorbairt inbhuanaithe, agus tríd an gcaidreamh atá againn leis na hInstitiúidí Idirnáisiúnta Airgeadais a neartú. Agus coimhlintí agus tubaistí nádúrtha ag dul i méid, tá méadú ag teacht ar na riachtanais dhaonnúla agus tá an bhearna sa mhaoiniú ag dul i méid freisin. Tá sé ríthábhachtach i gcónaí feabhas a chur ar éifeachtúlacht agus ar éifeachtacht i seachadadh na cabhrach, lena n‑áirítear trí acmhainneachtaí an Aontais féin a mhéadú chun géarchéimeanna a fhreagairt. I measc gníomhaíochtaí eile, déanfaimid ár n‑acmhainneachtaí comhraic dóiteáin a dhúbailt roimh shéasúr na ndóiteán foraoise in 2023 agus cuirfimid 10 n‑aerárthach amfaibiacha éadroma agus 3 héileacaptar lenár bhflít. 3.5 Ár ndóigh bheatha Eorpach a chur chun cinn Le Bliain Eorpach na hÓige 2022, tá réimse deiseanna curtha ar fáil d’Eorpaigh óga chun a gcuid scileanna agus inniúlachtaí a neartú, agus chun rannpháirtíocht shibhialta daoine óga a chothú. Leanfar den bhéim láidir ar an óige le linn Bhliain Eorpach na Scileanna. Ós rud é nach bhfuil ach 15 % de dhaoine óga i mbun staidéir, oiliúna nó printíseachtaí i mBallstát eile, molfaidh an Coimisiún creat soghluaisteachta foghlama reatha an Aontais a thabhairt cothrom le dáta, ionas go mbeidh foghlaimeoirí in ann gluaiseacht níos éasca idir córais oideachais: is céim thábhachtach sin i dtreo Limistéar Eorpach Oideachais in 2025. I réimse na sláinte, leanfaidh an Coimisiún de Phlean uaillmhianach Sáraithe Ailse na hEorpa a chur chun feidhme, ar ceann de cholúin Aontas Sláinte na hEorpa láidir é. Cuirfimid Moladh maidir le hailse atá inchoiscthe trí vacsaíniú chun cinn mar aon le nuashonrú ar an Moladh maidir le timpeallachtaí saor ó thobac. Príomhcholún eile d’Aontas Sláinte na hEorpa a mhol an Chomhdháil ar Thodhchaí na hEorpa, is ea Spás Eorpach Sonraí Sláinte a chruthú. Má dhéantar an tionscnamh seo a ghlacadh agus a chur chun feidhme go pras, neartófar cáilíocht agus leanúnachas an chúraim sláinte agus cinnteofar cearta na saoránach i ndáil lena sonraí sláinte. Freagróidh an Coimisiún togra eile ón gComhdháil ar Thodhchaí na hEorpa le cur chuige cuimsitheach i leith na meabhairshláinte, saincheist mhór sa tsochaí a cuireadh béim bhreise uirthi le linn na paindéime. Leanfaidh an Coimisiún freisin den spórt agus de na tairbhí meabhracha agus fisiceacha a bhaineann le stíl mhaireachtála shláintiúil a chur chun cinn ar fud na sochaí agus ó ghlúin go glúin, agus é ag tógáil ar an tionscnamh HealthyLifestyle4All agus na Youth Ideas Labs. Is léir cén fáth a bhfuil gá le creat soiléir láidir le haghaidh ár gcórais imirce agus tearmainn mar gheall ar na himeachtaí a bhíonn ag titim amach inár gcomharsanacht. Rinneadh dul chun cinn tábhachtach freisin le bliain anuas maidir le cur chuige Eorpach i leith na himirce – mar a leagtar amach sa Comhshocrú maidir le hImirce agus Tearmann. Leanfaidh an Coimisiún de thacaíocht iomlán a thabhairt do Pharlaimint na hEorpa agus don Chomhairle chun an Treochlár Comhpháirteach maidir leis an gComhshocrú a chur chun feidhme, agus glacfaidh sé na tograí uile a chuirfear síos roimh dheireadh an tsainordaithe seo. Chun an méid sin a chomhlánú, féachfaimid le dul chun cinn a dhéanamh maidir leis an bPacáiste Scileanna agus Tallainne chun dlús a chur leis an imirce dhleathach éifeachtach a rachaidh chun tairbhe an dá thaobh, rud a threiseofar le tionscnamh nua chun aithint na gcáilíochtaí a bhíonn ag náisiúnaigh tríú tíortha a éascú, rud a mheallfaidh na scileanna cearta chuig an mór-roinn, agus beidh sin ina théama tábhachtach do Bhliain Eorpach na Scileanna 2023. Cuirfidh tionscnamh spriocdhírithe ceann de na scileanna is tábhachtaí ó thaobh straitéise chun cinn trí Acadamh Scileanna Cibearshlándála. Mar chuid dár n‑iarrachtaí Aontas Slándála dílis a fhorbairt, agus chun beart a dhéanamh de réir ár mbriathair Straitéis an Aontais chun mí-úsáid ghnéasach leanaí a chomhrac, molfaidh an Coimisiún athbhreithniú ar an Treoir maidir le mí-úsáid ghnéasach leanaí a chomhrac. Díreoidh sé sin ar dhúshláin nua a eascraíonn as athrú teicneolaíochta, agus ar an ngá atá ann dlús a chur le cosc, imscrúdú agus ionchúiseamh coireanna mí-úsáide gnéasaí leanaí, chomh maith le tacú le híospartaigh ar leanaí iad agus iad a chosaint, sa spás ar líne agus as líne araon, i gcomhréir le straitéis chuimsitheach an Aontais maidir le cearta an linbh. Comhlánóidh an tionscnamh an togra le haghaidh Rialacháin a rinneadh le déanaí, is é sin Rialachán lena leagtar síos rialacha chun mí-úsáid ghnéasach leanaí a chosc agus a chomhrac. Déanfar an tAontas Slándála a threisiú freisin le comhar póilíneachta trasteorann neartaithe chun aghaidh a thabhairt ar bhagairtí slándála casta nua, a luaithe a ghlacfar na tograí ón gCoimisiún. Leanfaidh an Coimisiún de gach beart is gá a dhéanamh chun limistéar Schengen athléimneach láidir a chinntiú gan rialuithe teorann inmheánaí. Déanfar seiceálacha éifeachtúla teorann, taisteal leanúnach idirnáisiúnta agus cúinsí slándála a thabhairt le chéile trí dhul chun cinn teicneolaíoch trí leanúint le cur chun feidhme na gcóras idir-inoibritheach nua agus trí thogra nua maidir le doiciméid taistil a dhigitiú. Leanfaidh an Coimisiún de thacaíocht a thabhairt do na comhreachtóirí chun Cód Teorainneacha Schengen athbhreithnithe a ghlacadh gan mhoill. 3.6 Ugach nua do dhaonlathas na hEorpa